标题：气象篇
《气象篇》简介
  《气象篇》是我国古代论述八字命理学的一篇著作。他是由一个叫醉醒子的命学大师所撰写。全篇不是很长，但是字字珠玑，把八字命理哲学解释得很精当。该篇文章也比较深奥，如果没有高手的点评注解，往往不能得其核心精髓。
人的生命是最神奇的，一生之中，有的人起落无常。有的人生来就富贵。有的人生于贫困，但最终富贵。有的人终身努力，却终身不得志。。。凡此种种，古人归结为命运一说。于是便有了八字命理学。
《气象篇 》全文
今夫立四柱而取五行，定一运而关十载，清浊纯驳，万有不齐，好恶是非，理难执一。故古之论命，研究精微，则由体而该用。今之论命，拘泥格局，遂执假而失真。
是必先观气象规模，乃富贵贫贱之纲领，次论用神出处，尽死生穷达之精微。
不须八字繁华，只要五行和气，浪指三元六甲，谁知万绪千端。
学者务要钩玄索隐，发表归根，向实寻虚，从无取有，虽日命之理微，于此思过半矣。
然大海从于勺水，少阴产于老阳，成乃败之机，变乃化之渐，此文所当深察，乃若一阳解冻，三伏生寒。
阳刚不中，亢则害也，刚而能柔，吉之道也。
此象亢阳无制，更不包藏阴物，而运又行东南，则阳刚失中，必主于害。用此者，孤贫凶暴，死于水火之间。
乃若五阳生于阴月，干支夹合阴柔之物，运道又行阴柔之乡，乃谓吉也。用此者，虽出寒贱，终必荣华。
柔弱偏枯小人之象，刚健中正，君子之风。
此象不中之道也。四柱中但见阴柔而不入格，干支又不包阳，则终日柔儒，用此者机心阴毒，无所不至。
乃若刚健君子之体也．中正，君子之德也。四柱中阳而藏阴，刚柔得制，不犯破克刑冲，用此者，德行过人，中直盖世，故日君子之风。
过于寒薄，和暖处终难奋发，过于燥烈，水激处反有凶灾。
四柱纯阴，生于十月空绝五行之根，日干又见衰弱，而无强健之气，纵遇和暖之乡，终难发达。
四柱纯火，生于夏至之前，人性燥烈，岁运中乍遇水激，不惟不能制，而反致害矣，用此者，夭折孤贫，多犯刑宪。
过于执实，事难显豁，过于清冷，思有凄凉。
执实者，用一而不通也。假加用官无财，用印无煞，多合少成者，遇事终无豁达。若金水过于清寒，不遇和暖之运。如庚辛生于十月，柱中纯水，运又行西北，平生独食孤眠，生涯寂寞，人不堪其忧矣。]
过于有情，志无远达。
局中之物，不可过于有情，若过有情，则牵迷不能自脱，外无所见矣。如甲木以己土为妻，情固宜有，若甲己支下，又乘子丑内外加合，而外无财官印绶动甲之心，则甲常处于己土之下，其志安能远达哉。
过于用力，成亦多难。
凡柱中得自然之物，为妙，若用力扶持，终不为美，且如用财，局中不见，必求伤官食神所生。如食伤失时无气，又求比肩转助，或外冲遥合，皆谓过于用力，其成就必艰难矣。
过于贵人，逢灾自愈，过于恶煞，遇福难享。
八字中原多贵人二德，扶用财官，不有刑破，虽居颠沛之中，亦无危矣。原多恶煞，三刑六冲，又与财官反背，纵遇财官之地，将何以为享福之基。
五行绝处，禄马扶身，四柱奇中，比肩分福。
凡遇绝处，不可便指为凶，盖凶处亦有吉神相扶，假如木绝于申，申有壬水为印，庚戌为财官，为我所用之物，必能扶身进福，只愁有神克害所用之官，则所用绝矣。如此乃凶，若以官为贵，以财为奇，局中得遇财官，乃为吉矣。如见比肩无惮，争官劫财，则无全美。
阴阳固有刚柔，干支岂无颠倒。
阳刚阴柔，天地之道也。颠之倒之，反复之谓也。所以启下文之端。
虽聘妻不识其夫。
夫妇既入其宫，岂有不识，但情隔而不通，则不见其夫矣。如乙木用庚金为夫，中间丙火隔断，庚被火伤，或坐子午败死之地，使其妻终不能见其夫也。
本有子不顾其母。
子之顾母，理也，情也。身有所羁，则不得终养"如甲用丙为子，却被辛金合之，但恋妻之之情而易母之爱矣。故局中虽有丙火不可用也，凡命中议论至此，庶几无误。
父无子而不独，子有父而反孤。
木以火为子息，四柱中如无丙丁巳午之位，则无子矣。若地支暗畜有火，或天干制化得用，亦不为无子，木以水为父母，若被损克，则不得其所坐。如甲乙日生于亥子之年，月值四季，水被土伤，所生之人失矣，岂不孤哉。
生尚可以再生，死不可以复死。
局中之物，原有长生，先被克损，岁运复遇生旺之地，身力复强，如再生也，死者终也，凡四柱之物，原值死绝之宫，后来岁运再遇此地，不为更凶之论，盖死无二也。
既死亦非为鬼，逢生又不成人。
木值春生，得时乃旺，柱中虽遇死绝之宫，若运行生旺之乡，亦不为之死地。木值秋生，失时乃弱，柱中虽遇生旺之宫，若运行衰绝之地，终不为之生也。
子多母病，如佃甫田，母多子病，如临深渊。
子者母之所生，多则泄母之气，正谓子能令母虚也。若母再如衰病，则精力不及，决不能以抚其子，其佃甫田之谓欤。母无二尊，其恩乃全，若母氏众多，阴聚妒生，邪谋兴矣。即五星二母争权姑息太过，母遗所爱，子何所依，如更临病死之宫，身生之变，必起于朝夕也。
不正不冲，不偏不合，不横不刑，不直不破。
其为冲也，启六极之歧门。其为合也，辟万物之形迹。其为刑也，变而改正。其为破也，敌而有伤。
是以棘地生金，不若蓝田种玉。
以上四端，乃战克击剥之象也，内有刑虚钩远之用，若倒乱中而取用神为贵为福者，不若用财生官，用印得煞，自然之妙。此子平之所以专论财印食也。
吉神相我，功求相吉之神。
凡人命衰弱，或刑伤破害，不能成用者，必欲吉神扶佐，成我之福，又观相我之神，势力轻重何如。若无根失令，或自受伤，先用求助相吉之神何如。
假如甲日夏生，遭火焚化，得壬癸亥子相我为救，但水先受火土耗克，不能为我之福，必欲求金，转水旺，使水有顾我之情，如此之功，不在水而在金矣。又如午被子冲，赖未合我，而与子穿，则为相我之神，如未受伤，不能为用，必求生助未土之神有力，而未土方得成用。
凶物伤身，解用伤凶之物。
人命中，若遇凶神克我身宫，必求柱中何物，能制伤我之神，则彼自解不瑕，焉能及我哉。如甲木原被金伤，祸所不免，得火克危自远矣，又如卯被酉冲，柱中见午亦然。
五行各得其所者，归聚成福。
凡五行不可虚名失位，但要得令归垣，方能为贵，若归聚一局，妙不可言。
一局皆失其垣者，流荡无依。
凡日主用神，但要着落之处，如四柱中不得通根有靠，又遇空亡死绝，沐浴刑冲，则终无成立，必然流荡失所矣。
大运折除成岁，小运逆顺由时。
文库冲而文明盛，武库掩而干戈宁。
戌为文库，盖火为文明，八字中原无财官印绶食神生气，则无文章学问之机，徒得火库，又被关锁，此无文之人也。若暗有伤官，或印绶隐而不明者，亦主聪明，柱中得辰未丑字，冲刑戌库，更入东南运道，发火光明，文章必由此而盛也。高擢翰苑者，予见多矣。
丑为武库，盖金为干戈，八字中如带秋气，申酉庚辛为煞，偏官羊刃，又见同宫，此无惧好战之人也。柱中如得子巳酉神合局，兼行东南木火，制其顽金，则掩其武，而干戈宁矣。壮士于此，弃甲投闲者，予尝见之。
飞龙离天，随云入渊，潜龙在渊，随云上天。
龙者辰也，天者亥也，云，壬也，龙得其云即飞，若年见亥，月建辰，岁月干头有壬，则龙在天矣。若日时水旺，与龙会局，龙必随云入渊，盖龙以水为家，故上离于天，下潜于水，得斯象者，文章盖世，平生有塞有通，功名虽出于台阁，事业终归于林泉，柱中有已午二字者，贫薄下流之命也。
若年见亥，时见辰，日月会水，则龙下潜于渊，若干支有刑冲克破，龙不能安，要日时上有壬字，龙必随云而上天矣。此象如年无亥，用巳反冲亦吉，但出寒贱，祖父无依，后必有人借力，奋发功名，主近侍之责，运行己酉败绝之乡，丧家罢职，即壬骑龙背格。
大林龙出值天河，四库土全居九五。
大林龙者，即戊辰也。要四柱之中，纳音得天河水，则龙飞在天，更全四库，则四海俱备，所以天下皆沾雨泽，必为九五之大人也。明太祖命，戊辰、壬戌、丁丑、丁未，此亦有因而言。
长流龙复归大海，五湖水聚掌群黎。
长流龙者，即壬辰也。龙值长流，地支得亥，名曰龙归大海，又曰龙跃天门，妙在纳音得大海水，四柱俱带水者，则五湖之水，既备且深，龙所益喜，要有庚辛以生之，则出入动摇，山岳，非贵象乎。如王阳明，壬辰、辛亥、癸亥、癸亥，此亦因阳明命而立论。
六合有功 权尊六部。
凡四柱中有刑冲克害破象，本为凶论，得神挽合有力者，即反为祥，其福高远，年月成用大贵，日时成用者次之。
三刑得用 威镇三边。
刑本不吉，得得用富贵聪明，无用者孤贫凶夭，何以为得用，三刑有气，日主刚强，无用反是。
子午端门 双拱歧嶷凭外正。
子午二位，正而不偏，故曰端门。若得夹拱无破损者，更有力量，人必聪明，奋立勋业，正拱者，亥丑拱子，巳未拱午，外拱者，申辰拱子，戌寅拱午，忌空亡克破为害。
巳寅生地 十分秀气合乾坤。
巳寅生有力，能合亥申，亥乃干也。申乃坤也，若无冲杂，申亥乃乘贵气，才调出台。
天地包藏神得用，显豁胸襟。
亥为天，申为地，明有力量。如八字中不见二字，得左右之神，拱起二字，兼有贵气，不落空亡，须当显豁，或以申亥包西成，看系天干何物，以有用为贵。
风雷激烈贵无亏，飞扬姓字。
巳为风门，卯为雷门，八字中虚拱一位，更有贵人，岁运若逢冲起，必能发达。
贼地成家，贼乱家亡身必丧。
此法月支五阴者是也。若岁日中有神争合为妻，月支陷溺其中，欲出而不可得，故日贼地，更得岁日之神，自刑，无暇合我，得时支乘机，与月支为合，是谓贼地成家，富贵不浅，大运去贼则安，再见贼乱则凶。
梁材就斲，木多金缺用难成。
木本赖金斲以成器，若金被神留合，不能来克其木，却要木与金为邻，就彼雕琢可也。若木盛金弱，则虽就金，亦不能斲而有用，假使用木，与金作合，彼此两强，乃为贵论。
纯阳地户包阴，兵权显赫。
八字纯阳，本为偏党，殊不知子寅辰午申戌，暗拱丑卯已亥末酉之阴，二象相济交感，则反全天地之正气矣。更要四柱无空亡，及天干有生意者极妙，此象权施边塞，位至公侯，发福非小。
独虎天门带木，台阁清高。
凡岁月得寅一位，却要时见天门，虎必朝天啸日，柱中更有卯末合局，木盛生风，风从于虎，岂不伟哉。若使刑冲克破，不得印绶财官，则无用矣。
学堂逢驿马山斗文章。
身坐长生之位为学堂，更得驿马交驰，一冲一合，又得高大气象，带财煞贵人者最贵，文章潇洒出尘。
日主坐咸池，江湖花酒。
咸池又名桃花煞，男女逢之，必然淫乱，多因花酒，流落江湖，若见财官贵德同宫，反得标格清奇，富贵安享，大忌刑合，只喜空亡。
福满须防有祸，凶多未必无祯。
大抵用印生身，乃为我之福也。柱中原有官煞，转生印旺，不遇财伤食神泄气为贵，运行比印旺地，生扶太过，福满处岂无祸生，是以君子怕处其盛也。
局中原多官煞，再行官煞岁运，其凶乃甚，历尽艰险，后必有制伏身旺之运，否极泰来之象。
如甲日原被官煞所困，运神再行申酉，乃凶甚也，顺去有亥子印运，逆行有巳午制运，乃有救之物，岂不为佳。此二句，言阴阳消长，祸福倚伏，天道人事，相为流通，宜细味之。
马头带箭，生于秦而死于楚。马后加鞭，朝乎北而暮乎南。
此言驿马在日时之下者，必要带合，谓之联缰，聚大财福，干事过人。若马前见有刑冲，谓之带箭，断缰之象也。若来冲者属金，受克者属木，其祸尤甚，主人他乡丧亡，凡取用驿马，顺则年取其日时，逆则时用其日主，马无堤栏，则纵肆而不可遏，如后再加刑冲，马必疾行，终无安顿之地，主人一生，劳碌，奔竞四方，若刑冲之神，遇有三合六合，则不为加鞭矣。
性灵形寝，多因浊里流清，貌俊心蒙，盖是清中涵浊。
凡取用神，错乱刑冲，未可使言浊而无用，当审其中有暗藏之物，如浊中流出一点孤清，则人虽朴陋，多见性情颖悟，机谋异常，若用神清奇特立，不为混杂刑伤，未可使言清也。但中间有暗藏之物，与所用之物有伤，其病终不可去，故人虽貌美，必然失学无成，昏迷酒色。
一将当关，群邪自服。
将者，贵重之神也。关者，紧要之处也。邪者，妒我之物也。假如甲乙日生于金旺年月，皆来克我得丙透出月上，制煞为权，而煞自服矣。又如壬癸遇戊己，支土乱克，身不能敌，紧要处却要庚辛为印化煞，不敢为乱。
众凶克主，独力难胜。
此言煞重身轻孤独无助者，盖无当关可救之神，则不能胜所克矣，决主夭疾。
脱此辈，忌见此辈，化斯神，喜见斯神。
从化之妙，遽不可穷，务要用心详察。如甲己化土，脱木气而从妻家，若见甲乙寅卯未亥，皆我比肩，则有原旺之藉，岂无恋哉，况比刃又能争合我财，使甲己不能相成，反有离间之恨也。又如乙庚化金，喜见金旺，而妻得倚其夫，丁壬化木，喜见木旺，两女得倚其母，丙辛化水，喜要水旺，而母得倚其子戊癸化火，喜见火旺，而主得倚其财，大怕空亡见煞，比肩争妒，不成名卿巨公，则为孤儿异姓矣。
驿马无缰，南北东西之客。
无疆。马无合也。南北东西，无所不至矣，如人命遇此，必主飘零。
桃花带煞，娼优隶卒之徒。
桃花日时上见是也，不惟忌刑合有情，尤忌五煞同处，凡遇此者，不受礼义廉耻之教也。
母子有始终之靠，夫妻得生死相依。
母子夫妻者，专言体用两端，惟在月日为要，假如戊日坐辰，生于申月，然土以金为子，金养于辰，少倚母而自强，土生于申，老得子而有靠，此象甚奇，大忌岁运破而为患。假如丙日坐子月，用酉金，然火以金为妻，辛金生于子，适夫家以养其身，火至酉亡，赖妻财以活其命，此象贵用财官，大怕刑冲散局。
双眼无瞳，火土熬干癸水。
癸水在人属肾，为一身之基，两目之本，目关五行，惟瞳属水，水涸肾虚，则瞳无 
所倚，若在日干生于火土月分，日时坐土塞源，而柱中遇木火耗熬，不成从化者，冬患目疾，若在岁月时中，虽得秋气，不行西北大运，遇木火太炎之地，恐有丧明之苦，即水稍得通根，亦有下元之疾。
大肠有病，丙丁克损庚金。
庚属大肠，宜临水土，嫌者丙丁寅卯得局无制，庚金虽得挂根，又被刑冲克破，兼入木火大运，水土衰处，便有此疾。
士行湿地而倾根，伯牛有恨，火值炎天而得局，颜子无忧。
戊土属脾，四柱中不有生旺通根之位，生遇阴湿之时，又加水浸土处，运行湿地，岁见土克，则脾土受伤，因而有疾，火乃文明之象，生于九夏，三合寅午戌局，火愈发辉，少用木资其劳，不宜见水通根，遇火之焰，人生得此，乐道无忧，火行极处，多遇木生，反主夭贫，至不利也。
水泛木浮，死无棺椁，火炎土燥，生受孤单。
木从水泛，不遇运土堤拦，更值死绝之乡，逢冲并煞，定必堕崖落水，横害毒亡，多不为美，土因火燥，万物不生，初运南行，废而无用，后来虽遇财官，不能为用．以致孤贫奔走，无家之命也。
妻多力弱，花粉生涯，马弱比多，形骸飘泊。
凡用财为妻，最要得时得位，日主更喜刚强，岁月有倚，阴阳各得其所，良配可知，若财多散乱，刑合不齐，日主孤弱，不能任用，必因妻获利以养其身也。此又反言财轻比多，为养身之物，用不可无，凡遇财旺身强，平生安乐，见财轻比多，不足其用，终必飘泊江湖，逐财劳苦，安享何能。
凡遇凶神交会，善以少而难成，吉曜并临，恶虽多而亦化，道从理悟，神入心生，熟读苦求，巨微征矣。